## Zakon o popisu stanovništva, kućanstava i stanova 2001.

### NN 64/2000 (5.7.2000.), Zakon o popisu stanovništva, kućanstava i stanova 2001.

**# ZASTUPNIČKI DOM HRVATSKOGA DRŽAVNOG SABORA

1405**

Na temelju članka 89. Ustava Republike Hrvatske, donosim

**## ODLUKU

### O PROGLAŠENJU ZAKONA O POPISU STANOVNIŠTVA, KUĆANSTAVA I STANOVA 2001.**

Proglašavam Zakon o Popisu stanovništva, kućanstava i
stanova 2001., koji je donio Zastupnički dom Hrvatskoga državnog sabora na
sjednici 27. lipnja 2000.

Broj: 01-081-00-2331/2
Zagreb, 3. srpnja 2000.

Predsjednik
Republike Hrvatske
**Stjepan Mesić,** v. r.

**## ZAKON

### O POPISU STANOVNIŠTVA, KUĆANSTAVA I STANOVA 2001.**

I. OPĆE ODREDBE

Članak 1.

U Republici Hrvatskoj provest će se u razdoblju od 1. do 15.
travnja 2001. Popis stanovništva, kućanstava i stanova (u daljnjem tekstu:
Popis).

Popis će se provesti prema stanju na dan 31. ožujka 2001. u
24 sata, što se smatra kritičnim trenutkom popisa.

Neposredno nakon provedenog popisa provest će se kontrolni
popis na reprezentativnom uzorku popisnih krugova, radi ocjenjivanja obuhvata i
kvalitete podataka prikupljenih popisom.

Članak 2.

Popisom će se obuhvatiti sljedeće jedinice popisa:

1) osobe koje su državljani Republike Hrvatske, strani državljani
i osobe bez državljanstva koje imaju prebivalište u Republici Hrvatskoj, bez
obzira na to jesu li u vrijeme popisa u Republici Hrvatskoj ili inozemstvu, te
osobe koje u vrijeme popisa imaju boravište u Republici Hrvatskoj,

2) kućanstva osoba iz podstavka 1. ovoga članka. U smislu
ovoga Zakona kućanstvo je svaka obiteljska ili druga zajednica osoba koje
zajedno stanuju i troše svoje prihode za podmirivanje osnovnih životnih
potreba (stanovanje, prehrana i sl.), odnosno osoba koja u naselju popisa živi
sama i nema kućanstvo u drugom naselju Republike Hrvatske ili inozemstvu (samačko
kućanstvo). Kućanstvom se smatra i tzv. institucionalno kućanstvo, tj. kućanstvo
sastavljeno od osoba koje žive u ustanovama za trajno zbrinjavanje djece i
odraslih, u bolnicama za trajni smještaj neizlječivih bolesnika, samostanima,
objektima vojske, policije, pravosuđa, kampovima za smještaj izbjeglica i
prognanika i sl.,

3) stanovi i druge nastanjene prostorije. U smislu ovoga
Zakona stan je građevinski povezana cjelina namijenjena za stanovanje, koja se
sastoji od jedne ili više soba s odgovarajućim pomoćnim prostorijama
(kuhinja, smočnica, predsoblje, kupaonica, zahod i sl.) ili bez pomoćnih
prostorija, i ima svoj poseban ulaz. U popisu će se obuhvatiti i ostale
prostorije i objekti koji nisu stanovi prema navedenoj definiciji, ali se u
vrijeme popisa koriste za stanovanje.

Članak 3.

Popisom se neće obuhvatiti diplomatsko osoblje stranih
diplomatskih i konzularnih predstavništava i predstavnici međunarodnih
organizacija i tijela, kao ni članovi njihovih obitelji koji s njima borave u
Republici Hrvatskoj, te stanovi u vlasništvu stranih država.

Članak 4.

U vrijeme popisa (članak 1.) osoba osposobljena za popis (u
daljnjem tekstu: popisivač), s Ovlaštenjem za popis (članak 26. točka 4.),
popisat će jedinice popisa (članak 2.) i prikupiti podatke određene člancima
11., 12. i 13. ovog Zakona.

Članak 5.

Osobe iz članka 2. ovoga Zakona dužne su na sva pitanja u
popisnim obrascima dati točne i potpune odgovore.

Osobe iz članka 2. ovoga Zakona nisu dužne izjašnjavati se
o narodnosnoj i vjerskoj pripadnosti, a obrazac mora sadržavati pouku o tome.

Članak 6.

Osnovni popisni obrasci, Popisnica i Upitnik za stan i kućanstvo,
tiskani su tehnikom prilagođenom za unos optičkim čitanjem na računalni
medij, na hrvatskom jeziku i latiničnim pismom. Odgovori će se također
upisivati hrvatskim jezikom i latiničnim pismom.

Popisivač je dužan upozoriti pripadnike nacionalnih manjina
da imaju pravo dobiti na uvid ogledne primjerke osnovnih popisnih obrazaca na
jeziku i pismu svoje nacionalne manjine.

Članak 7.

Podatke o odsutnim osobama koje po Zakonu obuhvaća Popis (članak
2.) daje član kućanstva kojem su podaci najviše poznati, a o djeci do
petnaest godina jedan od roditelja, usvojitelj ili skrbnik.

Ako popisivač u vrijeme popisivanja ne zatekne osobu obuhvaćenu
popisom, a podatke ne može prikupiti na način propisan u stavku 1. ovoga članka,
ostavit će osobi pisanu Obavijest o dužnosti davanja podataka nadležnom
popisnom centru najkasnije do 15. travnja 2001.

Obavijest iz stavka 2. ovoga članka sadržavat će radno
vrijeme i adresu nadležnoga popisnog centra.

Članak 8.

Popisivači i ostale osobe koje sudjeluju u popisu ili
obavljaju druge poslove u svezi s popisom dužni su obavljati zadane poslove s
punom odgovornošću.

Osobe iz stavka 1. ovoga članka dužne su trajno čuvati kao
službenu tajnu sve podatke prikupljene od pojedinaca koji se odnose na njihove
osobne, obiteljske i imovinske prilike.

Članak 9.

Podaci prikupljeni popisom koristit će se isključivo u
statističke svrhe.

Iznimno se mogu koristiti pojedinačni podaci o osobama, i
to: prezime i ime, jedinstveni matični broj građana (JMBG), mjesto rođenja i
adresa stanovanja, za uvođenje ili za ažuriranje postojećih registara
stanovnika u županijama i Gradu Zagrebu.

Vlada Republike Hrvatske donosi odluku o davanju podataka iz
stavka 2. ovoga članka, na temelju studije tražitelja o čuvanju i načinu
korištenja tih podataka i mišljenja Državnog zavoda za statistiku.

Na zaštitu pojedinačnih podataka primjenjuju se propisi o
zaštiti osobnih podataka.

Do donošenja propisa iz stavka 4. ovoga članka ravnatelj Državnog
zavoda za statistiku određuje mjere zaštite podataka, pristup bazi podataka i
odgovornost.

Članak 10.

Radi osiguranja ažurne tehničke dokumentacije potrebne pri
provedbi popisa nadležna tijela u razdoblju od 1. siječnja do 30. travnja
2001. neće mijenjati nazive, granice i područja županija, gradova i općina,
naselja, jedinica mjesne samouprave, statističkih i popisnih krugova i ulica,
kao ni kućne brojeve.

II. SADRŽAJ POPISA

Članak 11.

Popisom osoba iz članka 2., podstavka 1. ovoga Zakona
prikupit će se sljedeći podaci: prezime i ime i ime oca ili majke; spol;
jedinstveni matični broj građana (JMBG); odnos prema nositelju kućanstva; bračno
stanje; broj živorođene djece; naselje; grad/općina, odnosno država
prebivališta/boravišta; razlog prisutnosti/odsutnosti; vrijeme
prisutnosti/odsutnosti; naselje i grad/općina, odnosno država rođenja;
prebivalište majke u vrijeme rođenja osobe; za doseljene: naselje, grad/općina,
odnosno država odakle su se doselili, godina i razlog doseljenja; prebivalište
osobe 31. ožujka 1991. (na dan popisa); mjesto stanovanja osobe prije godinu
dana (31. ožujka 2000.); državljanstvo; narodnost; materinski jezik; vjera;
najviša završena škola; pismenost; pohađanje škole; mjesto školovanja;
aktivnost; zanimanje; glavni izvori sredstava za život; zanimanje uzdržavatelja;
djelatnost aktivne osobe ili uzdržavatelja uzdržavane osobe; mjesto rada; uobičajeno
radno vrijeme; uobičajeni tjedni broj sati rada; učestalost vraćanja u mjesto
stanovanja; invalidnost s uzrocima i fizička pokretljivost invalidnih osoba; te
aktivnost u tjednu od 25. do 31. ožujka 2001.

Osim podataka iz stavka 1. ovoga članka za državljane
Republike Hrvatske koji su se vratili s rada u inozemstvu, prikupit će se i
podaci o imenu države u kojoj su radili, dužini rada u inozemstvu i godini
povratka iz inozemstva.

Članak 12.

Popisom kućanstava iz članka 2. podstavka 2. ovoga Zakona
prikupit će se uz adresne sljedeći podaci:

1) prezime i ime osobe koja je prema izjavi osobe koja daje
podatke popisivaču nositelj kućanstva, članova kućanstva i drugih osoba koje
stanuju s kućanstvom u trenutku popisa; srodnički ili drugi odnos pojedinih članova
kućanstva prema nositelju kućanstva; pripadnost užoj obitelji unutar kućanstva;
pravna ili druga osnova korištenja stana; prezime i ime vlasnika ili suvlasnika
stana, odnosno najmoprimca sa zaštićenom najamninom; ukupna i poljoprivredna
površina raspoloživog zemljišta, osnovni podaci o stočnom fondu, peradi i košnicama
pčela, sa stanjem na dan 31. ožujka 2001.; poljoprivredna proizvodnja prema
skupinama uzgojenih poljoprivrednih proizvoda u razdoblju od 31. ožujka 2000.
do 31. ožujka 2001.,

2) za kolektivno (institucionalno) kućanstvo – naziv;
vrsta (tip) i broj članova.

Članak 13.

Popisom stanova i drugih nastanjenih prostorija iz članka 2.
podstavka 3. ovoga Zakona prikupit će se sljedeći podaci: vrsta stambene
jedinice i način korištenja stana; vlasništvo stana; površina stana; broj
soba u stanu; površina kuhinje; kupaonica i zahod u stanu; instalacije u stanu
(voda, kanalizacija, struja, centralno grijanje); način grijanja i vrsta
energenata; vrsta zgrade u kojoj se nalazi stan; položaj stana u zgradi; godina
izgradnje zgrade.

Članak 14.

Pojedinačni podaci o kućanstvima koja su raspolagala zemljištem
i/ili stokom sa stanjem na dan 31. ožujka 2001. ili su se bavila
poljoprivrednom proizvodnjom u razdoblju od 31. ožujka 2000. do 31. ožujka
2001. (članak 12.), iznimno će se koristiti za izradu Adresara poljoprivrednih
kućanstava za potrebe provedbe zasebnog popisa poljoprivrede, koji će se
urediti posebnim zakonom.

Podaci koji će se koristiti za izradu Adresara iz stavka 1.
ovoga članka jesu:

– prezime i ime osobe na koju se vodi kućanstvo,

– adresa,

– ukupna i poljoprivredna površina raspoloživog zemljišta,

– poljoprivredna proizvodnja prema skupinama uzgojenih
poljoprivrednih proizvoda,

– podaci o stoci, peradi i košnicama pčela.

III. ORGANIZACIJA POPISA

Članak 15.

Popis organizira Državni zavod za statistiku, a provode ga
tijela određena ovim Zakonom.

Popis se provodi prema Metodologiji za pripremu,
organiziranje i provedbu popisa (u daljnjem tekstu: Metodologija).

Metodologijom iz stavka 2. ovoga članka uređuje se
priprema, organizacija, provedba, sadržaj i jedinice popisa, definicije i
klasifikacije.

Kontrolni popis iz članka 1. stavka 3. ovoga Zakona provodi
se prema Metodologiji za kontrolu obuhvata i kvalitete podataka prikupljenih
Popisom.

Članak 16.

Ravnatelj Državnog zavoda za statistiku donosi metodologije
iz članka 15. stavka 2. i 4. ovoga Zakona, te u skladu s ovim Zakonom propisuje
sadržaj i izgled osnovnih popisnih obrazaca iz članka 6. stavka 1. ovoga
Zakona, kao i pomoćne popisne obrasce i program publiciranja rezultata Popisa.

Članak 17.

U cilju osiguranja ispravne primjene Metodologije ravnatelj
Državnog zavoda za statistiku imenuje:

– koordinatore, koji sudjeluju u radu povjerenstava županija,
odnosno u Povjerenstvu Grada Zagreba,

– instruktore, koji sudjeluju u radu ispostava
povjerenstava u gradovima,

– kontrolore, koji djeluju u popisnim centrima, a na
prijedlog Povjerenstva i uz suglasnost koordinatora nadležnog za područje određene
županije.

Članak 18.

Državni zavod za statistiku:

1. pravodobno i potanko obavješćuje stanovništvo o cilju,
značenju i sadržaju popisa;

2. izrađuje upute za sudionike u popisu (povjerenstva,
koordinatore, instruktore, kontrolore i popisivače) i nadzire njihovu
jedinstvenu primjenu,

3. imenuje koordinatore, instruktore i kontrolore za županije
i Grad Zagreb,

4. organizira i nadzire stručno-metodološko osposobljavanje
članova povjerenstava i instruktora,

5. pruža stručno-metodološku pomoć povjerenstvima u
pripremi i provedbi popisa,

6. organizira tiskanje i razdiobu osnovnih i pomoćnih
popisnih obrazaca, uputa i predviđenog pribora, te oglednih primjeraka osnovnih
popisnih obrazaca na jezicima i pismu nacionalnih manjina,

7. preuzima popunjene obrasce nakon popisivanja,

8. obavlja kontrolu, ručnu i strojnu pripremu popisne građe
za obradu,

9. odlučuje o izboru tehnologije unosa i obrade podataka na
računalu,

10. obrađuje podatke dobivene popisom i objavljuje prve i
konačne popisne rezultate.

Članak 19.

Ministarstvo vanjskih poslova provodi popis:

1. državljana Republike Hrvatske na radu u diplomatskim i
drugim predstavništvima Republike Hrvatske i međunarodnim organizacijama, kao
i članova njihovih obitelji koji s njima borave u inozemstvu,

2. državljana Republike Hrvatske s prebivalištem u
Republici Hrvatskoj, a na radu u inozemstvu, i članova njihove obitelji koji s
njima borave.

Članak 20.

Ministarstvo unutarnjih poslova provodi popis:

1. osoba koje stanuju u policijskim postajama i ostalim
objektima Ministarstva unutarnjih poslova,

2. polaznika obrazovnih ustanova smještenih u objektima
Ministarstva unutarnjih poslova.

Članak 21.

Ministarstvo obrane provodi popis:

1. osoba na odsluženju vojnog roka,

2. djelatnih vojnih osoba, vojnih službenika i vojnih namještenika
koji stanuju u vojnim objektima,

3. polaznika vojnih škola,

4. ostalih osoba smještenih u vojnim objektima.

Članak 22.

Ministarstvo pravosuđa, uprave i lokalne samouprave provodi
popis osoba na izdržavanju:

1. kazne zatvora,

2. kazne maloljetničkog zatvora,

3. kazne zatvora izrečene u prekršajnom postupku,

4. supletorne kazne zatvora,

5. mjere pritvora,

6. mjere upućivanja u odgojni zavod.

Ministarstvo pravosuđa, uprave i lokalne samouprave provodi
popis zaposlenika koji stanuju u smještajnim prostorima kaznenih tijela.

Članak 23.

Ravnatelj Državnog zavoda za statistiku uz suglasnost nadležnih
ministara donosi provedbeni akt o načinu popisivanja osoba iz članka 19. do
22. ovoga Zakona, te o načinu dostavljanja ispunjenih obrazaca za te osobe.

U ministarstvima navedenim u člancima 19., 20., 21. i 22.
ovoga Zakona osnovat će se povjerenstva za provedbu Popisa, koja u svom radu
postupaju u skladu s provedbenim aktom iz stavka 1. ovoga članka.

Ravnatelj Državnog zavoda za statistiku donijet će
provedbeni akt iz stavka 1. ovoga članka u roku od 30 dana od dana stupanja na
snagu ovoga Zakona.

Članak 24.

Radi priprema, organizacije i provedbe popisa na području županije,
županijsko poglavarstvo, odnosno Poglavarstvo Grada Zagreba, osniva i imenuje
članove Povjerenstva za Popis 2001. (u daljnjem tekstu: Povjerenstvo) na području
županije, odnosno Grada Zagreba, najkasnije do 30. rujna 2000.

Predsjednik Povjerenstva je župan, njegov zamjenik je dožupan,
a tajnik je u pravilu pročelnik županijskog ureda za statistiku.

Članovi povjerenstava su gradonačelnici gradova u županiji,
te predstavnici tijela i službi županije, udruga i sl., čija redovita
djelatnost pridonosi uspješnom obavljanju popisa.

Predsjednik Povjerenstva za područje Grada Zagreba je
gradonačelnik, njegovi zamjenici su dogradonačelnici (jedan ili više), a
tajnik je načelnik Odjela za statistiku Gradskog zavoda za planiranje razvoja
Grada i zaštitu okoliša.

Članovi Povjerenstva za područje Grada Zagreba jesu
predstavnici tijela i službi Grada Zagreba.

Članak 25.

Povjerenstvo županije osniva svoje ispostave za neposrednu
provedbu popisa u gradovima i gravitirajućim općinama uz suglasnost Državnog
zavoda za statistiku.

Predsjednik ispostave je gradonačelnik, a može imati jednog
ili više zamjenika. Članovi ispostave su gradonačelnici i načelnici
gravitirajućih gradova i općina, te predstavnici tijela i stručnih službi na
području ispostave.

U gradu se osniva jedan ili više popisnih centara, kojima
rukovode zamjenici predsjednika ispostave.

U općini se osniva jedan popisni centar, kojim rukovodi načelnik
općine.

Povjerenstvo Grada Zagreba osniva svoje ispostave za dijelove
Grada Zagreba u dogovoru s Državnim zavodom za statistiku. Predsjednike,
odnosno članove ispostava, određuje Povjerenstvo Grada Zagreba.

U okviru dijelova Grada Zagreba osniva se jedan ili više
popisnih centara, kojima rukovodi zamjenik predsjednika ispostave.

Ispostava povjerenstva provodi popis pod neposrednim nadzorom
povjerenstva u skladu s Metodologijom Državnog zavoda za statistiku (članak
15.).

Članak 26.

Povjerenstvo županije, odnosno Grada Zagreba:

1. imenuje članove ispostava,

2. određuje broj popisnih centara u gradovima i općinama,
odnosno dijelovima Grada Zagreba, i imenuje rukovoditelje centara i njihove članove,

3. predlaže na imenovanje ravnatelju Državnog zavoda za
statistiku potreban broj kontrolora za gradove, općine i dijelove Grada
Zagreba,

4. imenuje potreban broj popisivača za gradove, općine,
dijelove Grada Zagreba, izdaje im Ovlaštenje za popis i utvrđuje naknade za
njihov rad,

5. organizira i osigurava pravodobno obavještavanje stanovništva
o popisu,

6. preko svojih ispostava nadzire rad ovlaštenih osoba u
popisu i vodi brigu o ispravnoj primjeni Metodologije, a u slučaju kršenja,
opoziva izdano Ovlaštenje i takvu osobu isključuje iz poslova na popisu,

7. osigurava ispostavama prostorije za podučavanje sudionika
u popisu, rad ispostave i smještaj popisnih obrazaca i ostalog pribora za
popis,

8. na sastancima povjerenstvo razmatra stanje poslova u
pripremi i u provedbi popisa, te poduzima odgovarajuće aktivnosti za rješavanje
problema,

9. organizira rad popisnih centara neposredno i preko
ispostava na svojem području i obavlja kontrolu rada tijekom popisa,

10. organizira kontrolu popisne građe preuzete od popisivača,
njezino čuvanje u popisnim centrima, odnosno ispostavama,

11. organizira i osigurava izradu Prvih rezultata popisa za
svoje područje, prema propisanoj Metodologiji, te ih dostavlja Državnom zavodu
za statistiku do 30. travnja 2001.,

12. financijska sredstva primljena za popis koristi isključivo
namjenski, a nakon završetka popisa izrađuje Obračun troškova u skladu s
Uputama Državnog zavoda za statistiku,

13. obavlja i druge poslove u vezi s popisom.

Članak 27.

Ispostava Povjerenstva:

1. predlaže povjerenstvu članove popisnih centara u
gradovima i općinama, odnosno dijelovima Grada Zagreba,

2. predlaže povjerenstvu kontrolore i popisivače za gradove
i općine, odnosno dijelove Grada Zagreba,

3. obavještava stanovništvo o popisu,

4. preuzima popisne obrasce i ostali pribor od Državnog
zavoda za statistiku i raspoređuje na popisne centre svojeg područja,

5. organizira podučavanje kontrolora i popisivača za svoje
područje,

6. nadzire rad popisnih centara, kontrolora i popisivača i
ispravnu primjenu Metodologije, a u slučaju kršenja predlaže Povjerenstvu
opoziv Ovlaštenja takvoj osobi,

7. nadzire kontrolu primljene popisne građe od popisivača u
popisnim centrima, osigurava kontrolu popisne građe nakon primitka od popisnih
centara, a po potrebi je vraća popisivačima na dopunu ili ispravak,

8. osigurava izradu Prvih rezultata za svoje područje, te ih
dostavlja povjerenstvu županije do 27. travnja 2001.,

9. obavlja i druge poslove u vezi s popisom.

Članak 28.

Za područje dijela grada, općinu, odnosno za dijelove Grada
Zagreba Povjerenstvo osniva popisni centar.

U popisnom centru se:

1. obavlja poduka popisivača,

2. primaju popisni obrasci i pribor od ispostave,

3. raspodjeljuje područje za popis, obrasci i pribor
popisivačima,

4. sastaju kontrolori s popisivačima,

5. dežura za popisivanje prema stavku 2. članka 7. ovog
Zakona,

6. kontrolira popisna građa i dostavlja se ispostavi,

7. izrađuju Prvi rezultati za područje popisnog centra,

8. obavljaju i ostali poslovi vezani s popisom.

Članak 29.

Uredi za statistiku županija i Odjel za statistiku Gradskog
zavoda za planiranje razvoja Grada Zagreba i zaštitu okoliša sudjeluju u
pripremi, organiziranju i provedbi popisa, obavljajući poslove koje im povjeri
Državni zavod za statistiku.

Članak 30.

Svi sudionici u Popisu: popisivači, članovi popisnih
centara, povjerenstava i njihovih ispostava, kontrolori, instruktori i
koordinatori moraju usvojiti odgovarajući dio Metodologije na poduci čije
trajanje i sadržaj propisuje Državni zavod za statistiku.

Članak 31.

Tehničku dokumentaciju za provedbu Popisa koja se sastoji od
skica statističkih i popisnih krugova, obrazaca PK-Podaci o popisnom krugu i
preglednih kartografskih prikaza izradit će Državna geodetska uprava preko
svojih područnih ureda za katastar i upravnog tijela za poslove katastra Grada
Zagreba.

Tehnička dokumentacija iz stavka 1. ovoga članka izradit će
se za prostorne jedinice navedene u članku 10. ovoga Zakona prema stanju na dan
31. prosinca 2000.

Tehnička dokumentacija iz stavka 1. ovoga članka izradit će
se u skladu s posebnim uputama.

Upute iz stavka 3. ovoga članka donijet će ravnatelj Državne
geodetske uprave uz suglasnost ravnatelja Državnog zavoda za statistiku u roku
od 30 dana od dana stupanja na snagu ovoga Zakona.

Članak 32.

Državna geodetska uprava preko svojih područnih ureda za
katastar i upravnog tijela za poslove katastra Grada Zagreba dužna je skice
statističkih i popisnih krugova i obrasce PK-Podaci o popisnom krugu iz članka
31. ovoga Zakona predati povjerenstvima županija i Grada Zagreba do 1. ožujka
2001.

Državna geodetska uprava dužna je pregledne kartografske
prikaze iz članka 31. ovoga Zakona predati Državnom zavodu za statistiku do
15. siječnja 2001.

Članak 33.

Državni zavod za statistiku objavit će Prve rezultate
popisa do 30. svibnja 2001., a konačne rezultate Popisa prema programima
publiciranja Državnog zavoda za statistiku.

Članak 34.

Državni zavod za statistiku podnosit će izvješća
Hrvatskom državnom saboru o obavljenim poslovima i sredstvima utrošenim za
Popis u prethodnoj godini do 30. lipnja tekuće godine, a konačno izvješće i
obračun do 30. lipnja 2003.

IV. FINANCIRANJE POPISA

Članak 35.

Sredstva za financiranje priprema, organizacije, provedbe
popisa, obrade i objavljivanja podataka osiguravaju se u državnom proračunu za
2000., 2001. i 2002. godinu.

Članak 36.

Sredstva potrebna za provođenje Popisa iznose 192.000.000,00
kuna.

Sredstva iz stavka 1. ovoga članka raspoređuju se na:

2000. godinu u iznosu od 11.600.000,00 kuna

2001. godinu u iznosu od 178.950.000,00 kuna

2002. godinu u iznosu od 1.450.000,00 kuna.

Članak 37.

Po odobrenju ministra financija, neutrošena sredstva iz članka
36. ovoga Zakona planirana u jednoj godini mogu se koristiti u sljedećoj godini
isključivo za istu namjenu Popisa.

Članak 38.

Sredstva za organizaciju i provođenje Popisa iz članka 36.
ovoga Zakona u visini od 127.269.966,00 kuna raspoređuje ravnatelj Državnog
zavoda za statistiku prema udjelu procijenjenog broja jedinica popisa pojedine
županije i Grada Zagreba u ukupnom broju procijenjenih jedinica popisa.

Sredstva iz stavka 1. ovoga članka dostavit će se
Povjerenstvu iz članka 24. ovoga Zakona u visini od 75% prema procijenjenom
broju jedinica do završetka Popisa.

Preostali dio od 25% sredstava iz stavka 1. ovoga članka
koristit će se za korekciju dostavljenih sredstava prema stvarno utvrđenom
broju popisanih jedinica prema Prvim rezultatima popisa.

Sredstva prema konačnom obračunu dostavit će se
Povjerenstvu do 1. lipnja 2001.

Članak 39.

Sredstva iz članka 38. ovoga Zakona moraju se namjenski i
racionalno koristiti.

Povjerenstvo iz članka 24. ovoga Zakona podnijet će izvješće
o utrošenim sredstvima ravnatelju Državnog zavoda za statistiku do 30. rujna
2001.

V. KAZNENE ODREDBE

Članak 40.

Novčanom kaznom od 100,00 do 500,00 kuna kaznit će se za
prekršaj:

1. osoba koja odbije dati podatke koje od nje traži popisivač
ili druga ovlaštena osoba za popis, ili ako dade netočne ili nepotpune
podatke;

2. osoba koja se ne odazove na pismenu Obavijest
popisivača u skladu sa člankom 7. stavkom 2. ovoga Zakona.

Odredba stavka 1. ovoga članka ne odnosi se na osobe koje
odbiju dati podatak o narodnosnoj i vjerskoj pripadnosti u skladu s odredbom članka
5. stavka 2. ovoga Zakona.

Članak 41.

Novčanom kaznom od 2.000,00 do 10.000,00 kuna kaznit će se
za prekršaj:

1. popisivač ili druga osoba ovlaštena za popis ako u
Popisnicu unosi podatke različite od iskaza osobe obuhvaćene popisom,

2. popisivači i ostale osobe koje sudjeluju u popisu ako se
ne pridržavaju odredaba o čuvanju i zaštiti podataka iz članka 8. ovoga
Zakona.

Članak 42.

Novčanom kaznom od 2.000,00 do 10.000,00 kuna kaznit će se
za prekršaj:

1. osoba koja objavi pojedinačne podatke dobivene od osoba
navedenih u članku 8. ovoga Zakona,

2. osoba koja ne postupi u skladu s naredbom iz članka 43.
ovoga Zakona.

VI. ZAVRŠNE ODREDBE

Članak 43.

Uništavanje osnovne popisne građe obavlja se nakon završetka
unosa popisnih podataka na računalni medij, obavljenih kontrola, odnosno
osnovne faze obrade popisa i izlučivanja dijela popisne građe za Hrvatski državni
arhiv na temelju naredbe ravnatelja Državnog zavoda za statistiku.

Ravnatelj Državnog zavoda za statistiku donijet će naredbu
iz stavka 1. ovoga članka u roku od 6 mjeseci od dana stupanja na snagu ovoga
Zakona.

Članak 44.

Ovaj Zakon stupa na snagu osmoga dana od dana objave u »Narodnim
novinama«.

> Klasa: 953-02/00-01/01
> Zagreb, 27. lipnja 2000.

ZASTUPNIČKI DOM
HRVATSKOGA DRŽAVNOG SABORA

Predsjednik
Zastupničkog doma
Hrvatskoga državnog sabora
**Zlatko Tomčić,** v. r.

Zakon, NN 64/2000-1405